RAZSEŽNOSTI GEOMETRIJE

Razstava izbranih članov Likovnega društva Kranj z naslovom Razsežnost geometrije nas bo tokrat popeljala v svet, kjer se vse podreja reducirani jasni ideji, temelječi tako na dvodimenzionalni kot tudi tridimenzionalni izpeljavi. Navkljub analitično zastavljeni kompoziciji in distanciranosti od realnosti, nas spremlja s pridihom oprijemljive formalne podobe ter temu podrejajoči se konceptualni zaznavi, ki vzpostavlja vez med racionalnim in domišljijskim.

Prisotnost geometrije v umetnosti je moč videti že v samih zametkih le-te, na tak ali drugačni način. Skozi stoletja razvijanja in nadgrajevanja je ta postala osnovna bazična komponenta, na kateri se vse gradi, tako ni omejena samo na likovno umetnost, temveč posega v vse veje umetniško oblikovnega izražanja in s tem kaže na razsežnost svoje moči.

Geometrija kot veja v umetnosti, ki se neposredno povezuje z matematiko ter kaže v svoji sestavi jasnost, preglednost kot tudi metodično razmišljanje, gledalca prisili, da odmisli klasično podobo in se prepusti konstrukcijski elementarni kompoziciji ter dojemanju le-te kot čiste geometrijsko zasnovane podobe, izhajajoče iz posameznih likov ali teles, kjer je barva ravno tako pomembna nosilka vsebine kot sami elementi. Harmonična dovršenost, ritem, prekrivanje, križanje, prostorska značilnost teles ter medsebojni odnos v kombinaciji z enotno zaznamovanimi barvnimi ploskvami so lastnosti geometrijsko abstraktnih del tokratne razstave. Izbrana dela predstavljajo slike, računalniške grafike, artefakte in instalacije.

**Brut Carniollus** uporablja izrazit modularno konceptualen model, s katerim ob pomoči variacije štirikotnika in barvne kombinacije ustvari prostorsko arhitekturno kompozicijo.

**Nejč Slapar** se igra z vizualnim dojemanjem posameznih likovnih elementov, prostora in teles kot tudi same optične iluzije, ki posreduje nemogoče konstrukcije.

Statična struktura rastrsko definiranih mrež na dvodimenzionalni površini **Jake Bonče** kažejo idejno zasnovo optične umetnosti z učinki utripanja, gibanja, dinamike kot tudi barvnega kontrasta.

**Andreja Eržen** z linijsko izpovedjo v črno-beli kombinaciji gradi dvogovor med strogo geometrijsko obliko in abstrahirano organsko strukturo.

**A**rtefakti **Petra Marolta** so premišljeno oblikovane forme, temelječe na likovnih telesih, združenih v kompleksne zasnove, s poudarkom na harmoniji, uravnoteženosti kot sami materiji iz katere izhaja.

Melita Ažman, univ. dipl. um. zgod.